Rapidiştii au preferat să celebreze centenarul în 2024, nu în 2023, adică nu în anul în care clubul a împlinit de-a binelea 100 de ani de la înfiinţare, cu speranţa că în anul acesta aveau să izbutească o mare performanţă care să le înfrumuseţeze petrecerea. Deznodământul este, până la urmă, unul dezastruos. Giuleştenii au câştigat numai un punct în şapte partide din playoff, sunt pe locul al 5-lea şi nu vor participa în sezonul următor al cupelor europene.
Dan Şucu e dezamăgit de situaţie, el era la un moment dat convins că formaţia sa avea să concureze serios pentru câştigarea campionatului. Acţionarul principal a transmis miercuri un comunicat în care şi-a manifestat nemulţumirea. Din text s-a înţeles destul de clar că vizat de mesajul lui Şucu a fost preşedintele Daniel Niculae, care ar urma să părăsească clubul în vara aceasta. Acţionarul e supărat fiindcă el raportează rezultatele submediocre la investiţiile-record.
Pentru prima oară de când au revenit în prima ligă, vişiniii s-au apucat să aloce sume mari pentru a-şi întâri lotul. Au plătit pentru achiziţionarea unor fotbalişti, dintre care cel mai scump a fost Ermal Krasniqi, în schimbul căruia au achitat către CFR Cluj un milion de euro. Au mai dat 750.000 de euro şi pentru a-l lua pe Claudiu Petrila, tot de la CFR. În afara sumelor consumate în afacerile cu cluburi, Rapid i-a îmbogățit şi pe impresari.
Giuleştenii au le-au plătit agenţilor comisioane de 574.000 de euro în 2023! De aproape şase ori mai mulţi bani decât a consumat Gigi Becali în relaţiile cu impresarii! Becali a tot insistat în perioada recentă că el nu mai este dispus să le dea bani mulţi agenţilor, au existat chiar unele situaţii în care au picat transferuri din cauza acestui principiu pe care îl fixase. Dan Şucu nu a procedat la fel, nu a frânat astfel de costuri.
Rapid a cheltuit mult tocmai ca să nu mai aştepte să construiască o echipă, să forţeze imediat obţinerea unui rezultat mare, fie câştigarea campionatului, fie pe a Cupei României Betano. A ratat ambele obiective şi nu se va clasa nici măcar pe un loc care să îi permită participarea în preliminariile Conference League. Acesta era obiectivul minim care îi fusese fixat lui Cristiano Bergodi. Italianul a fost demis din cauza crizei.
Pentru Şucu va urma o vară cu noi cheltuieli mari. El a insistat în perioada aceasta că nu acceptă eşecurile. “Chiar şi locul al doilea este, de fapt, primul care pierde”, a explicat care este principiul său. Rapid se află în căutarea unui nou antrenor care să-l înlocuiască pe interimarul Lobonţ, e posibil să fie angajat şi un preşedinte în locul lui Daniel Niculae. Noul staff va avea nevoie după aceea de o reformare a lotului, din moment ce obiectivul pentru stagiunea următoare va fi câştigarea campionatului.
Reforma aceasta va necesita noi cheltuieli, noi achiziţii, probabil că şi alte comisioane grase de care vor beneficia impresarii care vor face afaceri cu giuleştenii. Ei au fost cei mai convenabili parteneri pentru agenţi în 2023. Darnic cu impresarii a fost şi Mihai Rotaru, care a achitat 315.000 de euro doar comisioane. Nici Universitatea Craiova nu a avut parcursul pe care îl doreau conducerea şi suporterii.
Alb-albaştrii vor mai încheia încă un sezon fără titlul de campioni, adică fără visul pentru care Rotaru a investit încă de când a fondat clubul. El le-a aprins suporterilor speranţa că titlul ar putea să revină în Bănie după o pauză mai lungă de două decenii. Universitatea Craiova a fost campioană cel mai recent în 1991, într-un sezon în care formaţia pe care o conducea Sorin Cârţu a făcut eventul Cupă-campionat. Învestit acum într-o astfel de misiune este Costel Gâlcă, tehnicianul pe care Rotaru l-a instalat recent. Fostul mijlocaş al naţionalei ştie cum să câştige un titlu, el a fost campion cu FCSB în 2015.
Rapid 574.000
U Craiova 315.000
CFR 279.000
Farul 125.000
FCSB 100.000
Sepsi 72.000
Toate sumele sunt exprimate în euro.
1.800.000 de euro valorează Claudiu Petrila, conform transfermarkt. Extrema în vârstă de 23 de ani a pornit bine după ce a ajuns la Rapid, apoi a avut o accidentare şi nu şi-a mai recăpătat randamentul bun
800.000 de euro a încasat Rapid de la Atletico Madrid din vânzarea în Spania a lui Horaţiu Moldovan, portarul titular al echipei naţionale. Giuleştenii au folosit o jumătate din suma aceasta ca să-l cumpere de la Farul pe Marian Aioani